钦定古今图书集成/明伦汇编/氏族典/第300卷 > 《廖用贤尚友录》 > 臧孙辰
## 钦定古今图书集成/明伦汇编/氏族典/第300卷 > 《廖用贤尚友录》 > 臧孙辰

按《春秋臣传》：臧文仲，鲁大夫臧孙辰也。臧哀伯之孙，
伯氏瓶之子。庄公二十八年冬，饥，文仲言于公曰：“国
病矣，君盍以名器请籴于齐。”公曰：“谁使？”对曰：“国有饥
馑，卿出告籴，古之制也。辰也备，卿请如齐。”公使往。文
仲以鬯圭与玉磬如齐告籴。齐人归其玉而与之籴。
宋襄公欲合诸侯，文仲曰：“以欲从人则可，以人从欲
鲜济。”僖公二十一年夏，大旱，公欲焚巫尫。文仲曰：“非
旱备也。修城郭，贬食省用，务穑劝分，此其务也，巫尫
何为？天欲杀之，则如无生。若能为旱，焚之滋甚。”公从
之。是岁也，饥而不害。二十二年，公伐邾。公卑邾，不设
备。文仲曰：“国无小，不可易也。蜂虿有毒，而况国乎！”温
之会，晋人执卫成公。文仲言于公曰：“夫诸侯之患，诸
侯恤之，所以训民也。君盍请卫君，以示亲诸侯？”公悦，
乃免卫侯。卫侯闻臧文仲之为也，使纳赂焉。辞曰：“外
臣之言，不越境，不敢及君。”三十一年春，取济西田，分
曹地。使文仲往，宿于重馆。重馆人告曰：“不速行，无及
也。”从之。分曹地，自洮以南来傅于济，尽曹地也。归为
之请曰：“地之多也，重馆，人之力也。臣闻之：善有章，虽
贱必赏也；恶有衅，虽贵必罚也。今一言而辟境，其章
大矣。请赏之。”乃出而爵之。文公二年秋八月丁卯，有
事于太庙，跻僖公，逆祀也。仲尼曰：“臧文仲其不仁者
三，不知者三。下展禽，废六关，妾织蒲，三不仁也。作虚
器，纵逆祀，祀爰居，三不知也。”五年秋，楚灭六，又灭蓼。
文仲闻六与蓼灭，曰：“皋陶、庭坚，不祀忽诸，德之不建，
民之无援，哀哉！”孔子问于漆雕凭曰：“子事臧文仲、武
仲及孺子容，此三大夫孰贤？”对曰：“臧氏家有守龟，名
曰蔡。文仲三年而为一兆，武仲三年而为二兆，孺子
容三年而为三兆。凭从此见之，若问三人之贤与不
贤，所不敢识也。”孔子曰：“君子哉，漆雕氏之子也！其言
人之美也隐而显，言人之过也微而著。知如不能及，
明如不能见。孰克如此？”